CELEX: 52021PC0394
Language: hu
Date: 2021-07-16
Title: Javaslat A TANÁCS HATÁROZATA az Európai Unió által az EGT Vegyes Bizottságban az EGT-megállapodás egyes, a négy alapszabadságon kívül eső területeken folytatott együttműködésről szóló 31. jegyzőkönyvének módosításával kapcsolatban képviselendő álláspontról (PA 13 17 01. költségvetési sor – Előkészítő intézkedés – Védelmi célú kutatás)

EURÓPAI BIZOTTSÁG
            Brüsszel, 2021.7.16.
            COM(2021) 394 final
            2021/0217(NLE)
            Javaslat
            A TANÁCS HATÁROZATA 
            az Európai Unió által az EGT Vegyes Bizottságban az EGT-megállapodás egyes, a négy alapszabadságon kívül eső területeken folytatott együttműködésről szóló 31. jegyzőkönyvének módosításával kapcsolatban képviselendő álláspontról (PA 13 17 01. költségvetési sor – Előkészítő intézkedés – Védelmi célú kutatás)
            (EGT-vonatkozású szöveg)
            
               
         
         
            
               INDOKOLÁS
            
            
               1.A javaslat tárgya
            
            
               E javaslat tárgya az Unió által az EGT Vegyes Bizottságban az EGT-megállapodás egyes, a négy alapszabadságon kívül eső területeken folytatott együttműködésről szóló 31. jegyzőkönyvének módosításáról szóló vegyes bizottsági határozat tervezett elfogadásával kapcsolatban képviselendő álláspont meghatározásáról szóló határozat.
            
            
               2.A javaslat háttere
            
            
               2.1.Az EGT-megállapodás 
            
            
               Az Európai Gazdasági Térségről szóló megállapodás (a továbbiakban: EGT-megállapodás) egyenlő jogokat és kötelezettségeket biztosít a belső piacon az EGT polgárai és gazdasági szereplői részére. A megállapodás értelmében a négy alapszabadságra vonatkozó uniós jogszabályokat a 30 EGT-tagország mindegyikében, vagyis az uniós tagállamokban, Norvégiában, Izlandon és Liechtensteinben alkalmazni kell. Ezenfelül az EGT-megállapodás olyan fontos területeken való együttműködésre is kiterjed, mint a kutatás és fejlesztés, az oktatás, a szociálpolitika, a környezetvédelem, a fogyasztóvédelem, az idegenforgalom és a kultúra, amelyek együttesen „kísérő és horizontális politikák” néven ismeretesek. A megállapodás 1994. január 1-jén lépett hatályba. Az Európai Unió a tagállamokkal együtt a megállapodás részes fele.
            
            
               2.2.Az EGT Vegyes Bizottság 
            
            
               Az EGT-megállapodás kezeléséért az EGT Vegyes Bizottság felelős. A Vegyes Bizottság az EGT-megállapodás működésével kapcsolatos véleménycsere fóruma. Határozatait egyhangú döntéssel hozza meg. A Lisszaboni Szerződéssel összhangban az EU részéről az EGT-ügyek koordinációja az Európai Külügyi Szolgálat feladata.
            
            
               2.3.Az EGT Vegyes Bizottság tervezett jogi aktusa
            
            
               Az EGT Vegyes Bizottság várhatóan elfogadja az EGT-megállapodás egyes, a négy alapszabadságon kívül eső területeken folytatott együttműködésről szóló 31. jegyzőkönyvének módosításáról szóló EGT vegyes bizottsági határozatot (a továbbiakban: a tervezett jogi aktus).
            
            
               A tervezett jogi aktus célja, hogy az EGT-tag EFTA-államok folytatni tudják részvételüket az Unió védelmi célú kutatásra vonatkozó előkészítő intézkedésében (a továbbiakban: az előkészítő intézkedés) a 2021-es pénzügyi évben.
            
            
               Az előkészítő intézkedésre a 2017–2019 közötti időszakban került sor, csak ebben az időszakban lehetett kötelezettségvállalási előirányzatokat bevezetni az uniós költségvetésbe. Az előkészítő intézkedés keretében a korábbi évekből származó jogi kötelezettségvállalások teljesítése azonban még várat magára. Emiatt az EGT-tag EFTA-államok részvétele továbbra is szükséges.
            
            
               
                  Mivel Liechtenstein és Izland nem fejezte ki érdeklődését az említett előkészítő intézkedésben való részvétel iránt, az EGT Vegyes Bizottság határozattervezete ezért csak Norvégiára vonatkozik.
               
            
            
               Az EGT-megállapodás 103. és 104. cikkének megfelelően a tervezett jogi aktus kötelező lesz a felekre nézve. 
            
            
               3.Az Unió által képviselendő álláspont
            
            
               Az EKSZ a Bizottság szolgálataival együttműködve benyújtja az EGT Vegyes Bizottság határozattervezetét a Tanácsnak az Unió álláspontjaként történő elfogadásra. Az EKSZ reményei szerint mihamarabb elő tudja terjeszteni ezt az álláspontot az EGT Vegyes Bizottságban.
            
            
               Az EGT Vegyes Bizottság csatolt határozattervezetének tartalma és jellege esetében nem csupán a 2894/94/EK tanácsi rendelet értelmében vett technikai kiigazításról van szó. Az Unió álláspontját ennélfogva a Tanács alakítja ki.
            
            
               Az EGT-megállapodás 78. cikke előírja, hogy a Szerződő Felek megteszik a szükséges lépéseket annak érdekében, hogy erősítsék és szélesítsék az együttműködést a kutatás és a technológiai fejlesztés területén végzett uniós tevékenységek keretében. 
            
            
               
                  Norvégia az előző években (2017–2019) már részt vett a védelmi célú kutatásra irányuló előkészítő intézkedésben, amelynek során kötelezettségvállalási előirányzatok álltak rendelkezésre, és az összes kifizetési előirányzat kimerüléséig továbbra is részt fog venni abban. Ezenfelül Norvégia még 2014-ben i. együttműködési megállapodást kötött az Európai Védelmi Ügynökséggel, és ii. a kapcsolódó, honvédelmi és biztonsági célú közbeszerzésről szóló 2009/81/EK irányelvet belefoglalták az EGT-megállapodásba.
               
            
         
         
            
               Az uniós költségvetési politikával összhangban valamely uniós tevékenységben való részvétel csak akkor valósulhat meg, ha a megfelelő pénzügyi hozzájárulást kifizették. A kifizetésre ezen tanácsihatározat-tervezet elfogadását követően kerülhet sor az Európai Bizottság által megállapított és az EGT-tag EFTA-államoknak benyújtott uniós pénzösszegek lehívását követően.
            
            
               A 2021. január 1. és a vonatkozó befizetés közötti időszak áthidalása érdekében ezért a Vegyes Bizottság határozattervezetét 2021. január 1-jétől visszamenőleg is alkalmazni kell. A visszaható hatály nincs hatással az érintett személyek jogaira és kötelezettségeire, valamint tiszteletben tartja a jogos elvárások elvét.
            
            
               A mellékelt vegyes bizottsági határozatot az EGT-tag EFTA-államok egyoldalú nyilatkozata kíséri, amely kimondja, hogy a határozat kiterjeszti a szerződő felek közötti együttműködést annak érdekében, hogy az EGT-tag EFTA-államok továbbra is részt vegyenek az Unió védelmi kutatásra irányuló előkészítő intézkedésében. Az EGT-tag EFTA-államok szerint a védelmi kérdések az EGT-megállapodás hatályán kívül esnek, ezért e határozat elfogadása nem terjeszti ki az EGT-megállapodás hatályát olyan védelmi kérdésekre, melyek túlmutatnak az EGT-tag EFTA-államok ezen előkészítő intézkedésben való részvételén. Az EGT-tag EFTA-államok azt is hangsúlyozzák, hogy Izland és Liechtenstein nem fog részt venni ebben az előkészítő intézkedésben, és nem járulnak hozzá annak finanszírozásához.
            
            
               4.Jogalap
            
            
               4.1.Eljárási jogalap
            
            
               4.1.1.Alapelvek
            
            
               Az Európai Unió működéséről szóló szerződés (a továbbiakban: EUMSZ) 218. cikkének (9) bekezdése határozatok elfogadásáról rendelkezik „a megállapodásokkal létrehozott szervekben az Unió által képviselendő álláspontok kialakítására vonatkozóan, amennyiben az ilyen szervnek joghatással bíró jogi aktust kell elfogadnia, kivéve a megállapodás intézményi kereteit kiegészítő vagy módosító jogi aktusokat”.
            
            
               A „joghatással bíró jogi aktus” fogalmába beletartoznak a nemzetközi jognak a kérdéses szervet szabályozó szabályai szerint joghatással bíró jogi aktusok. Ezenfelül a fogalom magában foglalja azokat az eszközöket is, amelyek a nemzetközi jog szerint nem bírnak kötelező erővel, de „meghatározó módon befolyásolják az uniós jogalkotó által [...] elfogadott szabályozás tartalmát”
                  1
               .
            
            
               4.1.2.A jelen esetre történő alkalmazás
            
            
               Az EGT Vegyes Bizottságot megállapodás, nevezetesen az EGT-megállapodás hozta létre. Az EGT Vegyes Bizottság által elfogadandó jogi aktus joghatással bíró jogi aktus. Az EGT-megállapodás 103. és 104. cikkének megfelelően a tervezett jogi aktus a nemzetközi jog szerint kötelező érvényű lesz. 
            
            
               A tervezett jogi aktus nem egészíti ki és nem is módosítja a megállapodás intézményi keretét. Ezért a javasolt határozat eljárási jogalapja az EUMSZ 218. cikkének (9) bekezdése, összefüggésben az Európai Gazdasági Térségről szóló megállapodás végrehajtására vonatkozó rendelkezésekről szóló 2894/94/EK tanácsi rendelet 1. cikkének (3) bekezdésével.
            
            
               4.2.Anyagi jogalap
            
            
               4.2.1.Alapelvek
            
            
               Az EUMSZ 218. cikkének (9) bekezdése szerinti határozat anyagi jogalapja elsősorban azon tervezett jogi aktus célkitűzésétől és tartalmától függ, amellyel kapcsolatban az Unió által képviselendő álláspont meghatározásra kerül. Amennyiben a tervezett jogi aktus kettős célkitűzést követ, vagy két összetevőből áll, és ezek egyike elsődlegesként vagy döntő jellegűként azonosítható, míg a másik csak járulékos jellegű, az EUMSZ 218. cikkének (9) bekezdése szerinti határozatot egyetlen anyagi jogalapra, azaz az elsődleges, illetve döntő jellegű célkitűzés vagy összetevő által megkövetelt anyagi jogalapra kell alapozni.
            
            
               Valamely, egyidejűleg több cél elérésére irányuló vagy több elválaszthatatlan és egymáshoz viszonyítva nem járulékos jellegű összetevőt magában foglaló tervezett jogi aktus esetében az EUMSZ 218. cikkének (9) bekezdése szerinti határozat anyagi jogalapját kivételesen a különböző vonatkozó jogalapok fogják képezni.
            
            
               4.2.2.A jelen esetre történő alkalmazás
            
            
               A tervezett jogi aktus célkitűzései a védelmi kutatás területén végzett előkészítő intézkedések finanszírozása területén valósulnak meg, és az e terület elemeit tartalmazza. Az anyagi jogalap megfelel ezen előkészítő intézkedés jogalapjának, amely az (EU, Euratom) 2018/1046 rendelet (a továbbiakban: a költségvetési rendelet)
                  2
                58. cikke (2) bekezdésének b) pontja.
            
            
               4.3.Következtetés
            
            
               A javasolt határozat jogalapja az (EU, Euratom) 2018/1046 rendelet
                  3
               , 58. cikke (2) bekezdésének b) pontja, összefüggésben az EUMSZ 218. cikkének (9) bekezdésével és az Európai Gazdasági Térségről szóló megállapodás végrehajtására vonatkozó rendelkezésekről szóló 2894/94/EK tanácsi rendelet 1. cikkének (3) bekezdésével.
            
            
               5.Költségvetési hatások 
            
         
         
            
               
                  Norvégia pénzügyi hozzájárulást nyújt az „Előkészítő intézkedés – Védelmi kutatás” megnevezésű PA 13 17 01. költségvetési sorhoz. A pontos összeget a tanácsi határozat elfogadását követően határozzák meg.
               
            
            
               6.A tervezett jogi aktus kihirdetése
            
            
               Mivel az EGT Vegyes Bizottság jogi aktusa módosítani fogja az EGT-megállapodás egyes, a négy alapszabadságon kívül eső területeken folytatott együttműködésről szóló 31. jegyzőkönyvét, elfogadását követően helyénvaló kihirdetni az Európai Unió Hivatalos Lapjában.
            
            
               2021/0217 (NLE)
            
            
               Javaslat
            
            
               A TANÁCS HATÁROZATA
            
            
               az Európai Unió által az EGT Vegyes Bizottságban az EGT-megállapodás egyes, a négy alapszabadságon kívül eső területeken folytatott együttműködésről szóló 31. jegyzőkönyvének módosításával kapcsolatban képviselendő álláspontról 
               
                  (PA 13 17 01. költségvetési sor – Előkészítő intézkedés – Védelmi célú kutatás)
            
            
               (EGT-vonatkozású szöveg)
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 218. cikke (9) bekezdésére,
            
            
               tekintettel az Európai Gazdasági Térségről szóló megállapodás végrehajtására vonatkozó rendelkezésekről szóló, 1994. november 28-i 2894/94/EK tanácsi rendeletre
                  4
                és különösen annak 1. cikke (3) bekezdésére,
            
            
               tekintettel az Unió általános költségvetésére alkalmazandó pénzügyi szabályokról, az 1296/2013/EU, az 1301/2013/EU, az 1303/2013/EU, az 1304/2013/EU, az 1309/2013/EU, az 1316/2013/EU, a 223/2014/EU és a 283/2014/EU rendelet és az 541/2014/EU határozat módosításáról, valamint a 966/2012/EU, Euratom rendelet hatályon kívül helyezéséről szóló, 2018. július 18-i (EU, Euratom) 2018/1046 európai parlamenti és tanácsi rendeletre
                  5
                és különösen annak 58. cikke (2) bekezdésének b) pontjára, 
            
            
               tekintettel az Európai Bizottság javaslatára,
            
            
               mivel:
            
            
               (1)Az Európai Gazdasági Térségről szóló megállapodás
                  6
                (a továbbiakban: az EGT-megállapodás) 1994. január 1-jén lépett hatályba.
            
            
               (2)Az EGT-megállapodás 98. cikke alapján az EGT Vegyes Bizottság határozhat – többek között – az EGT-megállapodás 31. jegyzőkönyvének módosításáról. 
            
            
               (3)Az EGT-megállapodás 31. jegyzőkönyve a négy alapszabadságon kívül eső különleges területeken folytatott együttműködésre vonatkozó rendelkezéseket tartalmaz.
            
            
               (4)Az EGT-tag EFTA-államok továbbra is részt vesznek az Európai Unió 2021-es költségvetési évre vonatkozó általános költségvetése PA 13 17 01. (Előkészítő intézkedés – Védelmi kutatás) költségvetési sorával kapcsolatos uniós tevékenységekben.
            
            
               (5)Az EGT-megállapodás 31. jegyzőkönyvét ezért módosítani kell annak érdekében, hogy e kiterjesztett együttműködés 2021. január 1-jei kezdettel folytatódhasson.
            
            
               (6)Ezért az EGT Vegyes Bizottságban az Unió által képviselendő álláspontnak a csatolt határozattervezeten kell alapulnia,
            
         
         
            
               ELFOGADTA EZT A HATÁROZATOT:
            
            
               1. cikk
            
            
               Az EGT Vegyes Bizottságban az EGT-megállapodás egyes, a négy alapszabadságon kívül eső területeken folytatott együttműködésről szóló 31. jegyzőkönyvének javasolt módosítása tekintetében az Unió nevében elfogadandó álláspontnak az e határozathoz csatolt EGT vegyes bizottsági határozattervezeten kell alapulnia.
            
            
               2. cikk
            
            
               Ez a határozat az elfogadásának napján lép hatályba.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök
               
            
         
         
            
                  
                     (1)
                  
                        A Bíróság 2014. október 7-i ítélete, Németország kontra Tanács, C-399/12, ECLI:EU:C:2014:2258, 61–64. pont. 
               
               
                  
                     (2)
                  
                        HL L 193., 2018.7.30., 1. o.
               
               
                  
                     (3)
                  
                        HL L 193., 2018.7.30., 1. o.
               
               
                  
                     (4)
                  
                        HL L 305., 1994.11.30., 6. o.
               
               
                  
                     (5)
                  
                        HL L 193., 2018.7.30., 1. o.
               
               
                  
                     (6)
                  
                        HL L 1., 1994.1.3., 3. o. 
               
            
      
    ---documentbreak--- 
      
         
               EURÓPAI BIZOTTSÁG
            Brüsszel, 2021.7.16.
            COM(2021) 394 final
            MELLÉKLET 
            a következőhöz:
            JavaslatA TANÁCS HATÁROZATA
            az Európai Unió által az EGT Vegyes Bizottságban az EGT-megállapodás egyes, a négy alapszabadságon kívül eső területeken folytatott együttműködésről szóló 31. jegyzőkönyvének módosításával kapcsolatban képviselendő álláspontról (PA 13 17 01. költségvetési sor – Előkészítő intézkedés – Védelmi célú kutatás)
            
               
         
         
            
               MELLÉKLET 
            
            
               AZ EGT VEGYES BIZOTTSÁG
            
            
               […] HATÁROZATA
            
            
               (XXX)
            
            
               az Európai Gazdasági Térségről szóló megállapodás egyes, a négy alapszabadságon kívül eső területeken folytatott együttműködésről szóló 31. jegyzőkönyvének módosításáról
            
            
               AZ EGT VEGYES BIZOTTSÁG,
            
            
               tekintettel az Európai Gazdasági Térségről szóló megállapodásra (a továbbiakban: az EGT-megállapodás) és különösen annak 98. cikkére,
            
            
               mivel:
            
            
               (1)Helyénvaló folytatni az EGT-megállapodás Szerződő Felei közötti együttműködést a védelmi célú kutatásra vonatkozó előkészítő intézkedésekkel kapcsolatban az Unió általános költségvetéséből finanszírozott uniós fellépések terén.
            
            
               (2)Helyénvaló folytatni 2020. december 31-ét követően is az együttműködést, függetlenül attól, hogy ez a határozat mikor kerül elfogadásra, illetve függetlenül attól, hogy az e határozatra vonatkozó alkotmányos követelmények teljesítéséről – ha vannak ilyenek – 2021. július 10-ét követően érkezik-e értesítés.
            
            
               (3)Az EGT-megállapodás 31. jegyzőkönyvét ezért módosítani kell annak érdekében, hogy a kiterjesztett együttműködés 2021. január 1-jei kezdettel lehetővé váljon,
            
            
               ELFOGADTA EZT A HATÁROZATOT:
            
            
               1. cikk
            
            
               Az EGT-megállapodás 31. jegyzőkönyvének 1. cikke a következő bekezdéssel egészül ki:
            
            
               „(14)a)Az EFTA-államok 2021. január 1-jétől részt vesznek az Európai Unió 2021-es költségvetési évre vonatkozó általános költségvetése következő költségvetési jogcímével kapcsolatos uniós tevékenységekben:
            
            
               –PA 13 17 01: «Előkészítő intézkedés – Védelmi kutatás»
            
            
               b)A Megállapodás 82. cikke (1) bekezdésének a) pontjában foglaltaknak megfelelően az EFTA-államok hozzájárulnak az a) pontban említett tevékenységek finanszírozásához.
            
            
               c)Izland és Liechtenstein nem vesznek részt ezen előkészítő intézkedésben, és nem járulnak hozzá az a) pontban említett tevékenységek finanszírozásához.”
            
            
               2. cikk
            
         
         
            
               Ez a határozat az azt követő napon lép hatályba, amikor az EGT-megállapodás
                  1* 103. cikkének (1) bekezdésében előírt utolsó bejelentést megtették.
            
            
               Ezt a határozatot 2021. január 1-jétől kell alkalmazni.
            
            
               3. cikk
            
            
               Ezt a határozatot az Európai Unió Hivatalos Lapjának EGT-re vonatkozó részében és EGT-kiegészítésében ki kell hirdetni.
            
            
               Kelt Brüsszelben, […]-án/-én.
            
            
                  az EGT Vegyes Bizottság részéről
            
            
                  az elnök
            
            
                  […]
            
            
            
                  az EGT Vegyes Bizottság
            
            
                  titkárai
            
            
                  
                     
                     
                     
                     
                     […]
            
            
            
               
            
               Az EFTA-államok nyilatkozata
            
            
               az Európai Gazdasági Térségről szóló megállapodás 31. jegyzőkönyvének a Szerződő Feleknek az Unió védelmi célú kutatásra irányuló előkészítő intézkedésében való további együttműködése céljából történő módosításáról szóló […] határozathoz
            
            
               [a határozattal együtt elfogadandó és a HL-ban közzéteendő]
            
            
               Ez a határozat kiterjeszti a Szerződő Felek együttműködését az EFTA-államok további részvételére az Unió védelmi célú kutatásra irányuló előkészítő intézkedésében. Az EFTA-államok szerint a védelmi kérdések az EGT-megállapodás hatályán kívül esnek, ezért e határozat elfogadása nem terjeszti ki az EGT-megállapodás hatályát olyan védelmi kérdésekre, melyek túlmutatnak az EFTA-államok ezen előkészítő intézkedésben való részvételén. Az EFTA-államok azt is hangsúlyozzák, hogy Izland és Liechtenstein nem fog részt venni ebben az előkészítő intézkedésben, és nem járulnak hozzá annak finanszírozásához.
            
         
         
            
                  
                     (1)
                  *
                        [Alkotmányos követelmények fennállását nem jelezték.] [Alkotmányos követelmények fennállását jelezték.]